96/408/YUTP: Yhteinen kanta, 25 päivältä kesäkuuta 1996, jonka neuvosto on määritellyt Euroopan unionista tehdyn sopimuksen J.2 artiklan perusteella bakteriologisten (biologisten) ja toksiiniaseiden kehittämisen, tuottamisen ja varastoimisen kieltämistä ja niiden hävittämistä koskevan yleissopimuksen (BTWC) neljännen seurantakokouksen valmistelusta



Virallinen lehti nro L 168 , 06/07/1996 s. 0003 - 0003



YHTEINEN KANTA, 25 päivältä kesäkuuta 1996, jonka neuvosto on määritellyt Euroopan unionista tehdyn sopimuksen J.2 artiklan perusteella bakteriologisten (biologisten) ja toksiiniaseiden kehittämisen, tuottamisen ja varastoimisen kieltämistä ja niiden hävittämistä koskevan yleissopimuksen (BTWC) neljännen seurantakokouksen valmistelusta (96/408/YUTP) EUROOPAN UNIONIN NEUVOSTO, joka ottaa huomioon Euroopan unionista tehdyn sopimuksen ja erityisesti sen J.2 artiklan, ON MÄÄRITELLYT SEURAAVAN YHTEISEN KANNAN: 1 artikla Tämän yhteisen kannan tavoite on parantaa bakteriologisten (biologisten) ja toksiiniaseiden kansainvälisen kieltojärjestelmän noudattamista edistämällä bakteriologisten (biologisten) ja toksiiniaseiden kehittämisen, tuottamisen ja varastoimisen kieltämistä ja niiden hävittämistä koskevan yleissopimuksen (BTWC) maailmanlaajuista soveltamista ja saattaa päätökseen neuvottelut, joiden tarkoitus on vahvistaa BTWC:tä antamalla sille oikeudellisesti sitova ja tehokas valvontajärjestelmä. 2 artikla 1. Edellä 1 artiklassa määriteltyjen tavoitteiden saavuttamiseksi jäsenvaltioiden on BTWC:n neljännen seurantakokouksen valmisteluvaiheessa ja itse kokouksessa edistettävä aktiivisesti BTWC:hen kuuluvien valtioiden erityiskokouksessa (Geneve 19-30 päivänä syyskuuta 1994) perustetun tilapäisen työryhmän työtä, jonka tehtäväksi annettiin pohtia asianmukaisia toimenpiteitä, mukaan lukien mahdolliset valvontatoimet, ja laatia suunnitelmia yleissopimuksen lujittamiseksi, jotka sisällytettäisiin laillisesti sitovaan asiakirjaan, joka saatettaisiin sopimuksen osapuolina olevien valtioiden tarkasteltavaksi. 2. Jäsenvaltioiden on siten pyrittävä tilapäisessä työryhmässä ja seurantakokouksessa edistymään mahdollisimman paljon valvontatoimenpiteiden alalla. Niiden on erityisesti pyrittävä seurantakokouksessa siihen, että - tilapäisen työryhmän siihen mennessä saavuttamat tärkeimmät tulokset vahvistettaisiin, - tilapäisen työryhmän työtä päätettäisiin tehostaa, jotta saataisiin mahdollisimman pian päätökseen neuvottelut BTWC:n valvontapöytäkirjasta, ennen myöhempää BTWC:n osapuolten erityiskokousta, joka olisi pidettävä viimeistään vuoden 1998 keskivaiheilla. BTWC:tä koskevaan työhön vuosina 1997 ja 1998 varattua aikaa olisi siten lisättävä huomattavasti muista kansainväliseen aseistariisuntaohjelmaan kuuluvista painopisteistä riippumatta. 3 artikla Edellä 1 ja 2 artiklassa määriteltyihin tavoitteisiin tähtäävään toimintaan kuuluvat - puheenjohtajavaltion sopimuksen osapuolina oleville valtioille tarkoittamat, perustamissopimuksen J.5 artiklan 3 kohdassa määrätyin edellytyksin tekemät aloitteet, - puheenjohtajavaltion sellaisille valtioille, jotka eivät ole vielä allekirjoittaneet BTWC:tä tai jotka ovat allekirjoittaneet, mutta eivät ole vielä ratifioineet BTWC:tä, tarkoittamat, perustamissopimuksen J.5 artiklan 3 kohdassa määrätyin edellytyksin BTWC:n maailmanlaajuisen soveltamisen edistämiseksi tekemät aloitteet. 4 artikla Tämä yhteinen kanta tulee voimaan sinä päivänä, jona se vahvistetaan. Tämä yhteinen kanta julkaistaan virallisessa lehdessä. Tehty Luxemburgissa 25 päivänä kesäkuuta 1996. Neuvoston puolesta M. PINTO Puheenjohtaja